સ્પંદન ટ્રસ્ટ - ડૉક્ટરો તથા મેડીકલના વિદ્યાર્થીઓ દ્વારા થતી સેવાકીય અને રચનાત્મક પ્રવૃતિઓ માટે જાણીતું છે. આ સંસ્થા દ્વારા અનેક શહેરો માં સામાજીક તથા સેવાકીય પ્રવૃતિ અવારનવાર થતી રહે છે. ટ્રસ્ટના સભ્યો દ્વારા અનાથ બાળકો માટે એક વિશેષ કાર્યક્રમનું આયોજન કરવામાં આવ્યું છે. જેના ભાગરૂપે નારીગૃહ તથા ફતેહ આશ્રમમાં રહેતા ૭૦ અનાથ બાળકોને ગાંધી જયંતી - ૨ ઓક્ટોબર ૨૦૧૬ ના રોજ મલ્ટિપ્લેક્સ થિયેટરમાં લઈ જઈ તેમની સાથે એમ.એસ.ધોની ફિલ્મ જોવાનું આયોજન સ્પંદન ટ્રસ્ટના ડૉક્ટર સભ્યો દ્વારા કરવામાં આવ્યું છે. સ્પંદન ટ્રસ્ટના પ્રમુખ ડો.પાર્થ ગોલ (ગાયનેકોલોજીસ્ટ) છેલ્લા ઘણા વર્ષોથી સેવાકીય પ્રવૃતિઓ કરતા આવ્યા છે. આ તમામ બાળકોની ફિલ્મની ટિકીટની વ્યવસ્થા એમના દ્વારા કરવામાં આવી છે. આ સમગ્ર કાર્યક્રમનું મુખ્ય આયોજનકર્તા ગવર્મેન્ટ મેડીકલ કૉલેજ ના સ્ટુડન્ટ ગાર્નિષ પટેલ તથા રવિ કોઠારી, પાયોનિયર ફિઝીયોથેરાપી કોલેજની સ્ટુડન્ટ પૂજા ચૌહાણ તથા સુમનદીપ મેડીકલ કૉલેજની સ્ટુડન્ટ રિસ્તા કાનાણી દ્વારા કરવામાં આવ્યું છે તથા તેમના સહકારમાં અન્ય ૭ સદસ્યો પણ સાથે જોડાશે. સ્પંદન ટ્રસ્ટ દ્વારા આયોજાયેલા આ કાર્યક્રમથી ડૉક્ટરો દ્વારા અનાથ બાળકોને પરિવારના સભ્યની જેમ લાગણી તથા હુંફ આપવાનો એક નમ્ર પ્રયાસ છે.